**Mr. sc. Renata Husinec primila nagradu za životno djelo, priznanje za izniman doprinos kulturi**

Dodjelu nagrade i priznanja pratila su sljedeća obrazloženja:

**Renata Husinec** već više od tri desetljeća daje nemjerljiv prinos kulturnom i društvenom životu grada Križevaca. Kao predsjednica križevačkog Ogranka Matice hrvatske organizirala je nevjerojatan broj od više od sedam stotina raznih kulturno-umjetničkih, znanstvenih i društvenih događaja. Križevčanima je omogućila susrete s istaknutim umjetnicima, književnicima, znanstvenicima, a u Grad je dovela i visoke crkvene dostojanstvenike, veleposlanike, pa čak i ministre. Autorica je, koautorica ili urednica brojnih izdanja u čijem su središtu uvijek Križevci, njegova povijest, institucije, znameniti ljudi i kulturna baština. Njezinom je zaslugom postavljeno šest spomen-ploča zaslužnim Križevčanima. Obnašajući važne političke dužnosti potaknula je osnivanje područnog ureda Hrvatskog državnog arhiva i križevačkoga Zavoda HAZU, obnovu kulturnih spomenika i dolazak u Križevce najviših državnih tijela poput Hrvatskog državnog sabora povodom obilježavanja 600. obljetnice Krvavog sabora križevačkog. Njezin rad pokazuje skrb za očuvanje hrvatskog identiteta, što je prepoznato priznanjem „Zaslužnica Matice hrvatske”.

Kao dugogodišnja nastavnica stranih jezika na Veleučilištu u Križevcima, potom prodekanica, koordinatorica za međunarodnu suradnju i Erasmus koordinatorica, Renata Husinec postavila je temelje međunarodne suradnje uspostavljajući veze s uglednim europskim visokoškolskim ustanovama. Zahvaljujući njezinu predanom radu, studenti i profesori Veleučilišta postali su ravnopravni članovi europskog prostora visokog obrazovanja, ujedno i ambasadori Veleučilišta i grada Križevaca. Njezina neiscrpna energija, intelektualna znatiželja, znanje i predanost zajednici obogatili su akademski i društveni život Grada, a njezino cjelokupno djelovanje dalo je i još uvijek daje golem prinos čuvanju njegova identiteta. Križevci joj danas zahvaljuju najvišim priznanjem jer njezin rad i postignuća nadilaze granice i vremena.

Kao dobitnica najveće nagrade mr. sc. Renata Husinec izrekla je riječi zahvale uime svih nagrađenih. „S dubokim poštovanjem i iskrenom zahvalnošću primam ovo visoko odličje, nagradu za životno djelo Grada Križevaca. Ova nagrada nije samo moja, ona pripada svima koji su zajedno sa mnom dijelili vjeru i snagu kulture, znanja i zajedništva, i gradili kulturni i društveni život našega grada. Križevci su grad iznimno bogate povijesti, duhovne i kulturne baštine koju sam imala čast istraživati, čuvati i predstavljati diljem naše domovine i inozemstvu. U svakom projektu, u svakoj knjizi i u svakom susretu s ljudima osjećala sam odgovornost i ljubav prema našemu gradu i njegovoj budućnosti. Zahvaljujem Gradu Križevcima i Gradskome vijeću u ime svih nagrađenih, ali i u svoje vlastito ime, što su prepoznali naša nastojanja da predano služimo zajednici vođeni vjerom da su kultura, obrazovanje i znanje temelj svakoga napretka”, istaknula je.

Izvor: <https://mh-krizevci.hr/2025/04/24/predsjednica-ogranka-primila-nagradu-za-zivotno-djelo-potpredsjednica-priznanje-za-izniman-doprinos-kulturi/>